
17 апрельдә старт алган «Татарстанның чиста урманнары» республика табигать саклау акциясе ике этапта узачак. Яз көне урманнар кыш көне җыелган чүп-чардан чистартылачак, аларда кисәтүче аншлаглар урнаштырылачак. Бу хакта бүген ТР Хөкүмәте Йортында узган брифингта ТР урман хуҗалыгы министры Равил Кузюров хәбәр итте. Брифингның темасы - "Урман культуралары кампаниясе башлану, ТР урманнарында янгын куркынычы сезонын уздыру һәм булачак табигатьне саклау акцияләре турында"

Министр хәбәр иткәнчә, акция ике этапта узачак: 17 апрельдән 17 июньгә кадәр һәм 11 сентябрьдән 11 ноябрьгә кадәр. Республиканың урман фонды территориясен каты коммуналь калдыклардан, коры һәм ауган агачлардан чистарту, аншлагларны, мәгълүмат щитларын һәм урманда ял итү урыннарын ремонтлау һәм төзекләндерү кебек эшләр планлаштырылган.

«Татарстанның чиста урманнары» акциясенең үзәк чаралары 13 майда уздырылачак. Мәйданчыклар Казан янында һәм республика районнарында оештырылачак. Анда катнашырга теләгән һәркем чакырыла.

"Табигатьне саклау акциясендә катнашучылар әйләнә-тирә мохитне саклауга зур өлеш кертәләр. 2022 ел нәтиҗәләре буенча акция кысаларында урман фондыннан 3,8 мең кубометр каты көнкүреш калдыклары җыелган һәм чыгарылган, 5,2 мең кубометр коры һәм ауган агачлар черетү өчен өемнәргә салынган», — диде Равил Кузюров.

Эшләрдә Татарстан Урман хуҗалыгы министрлыгы, аның ведомство карамагындагы учреждениеләр белгечләре, республика оешмалары һәм предприятиеләре хезмәткәрләре, урман участокларын арендалаучылар, бакчачылык ширкәтләре, кооперативлар вәкилләре, студентлар һәм волонтерлар катнашткан. Моннан тыш, 800 аншлаг, мәгълүмат щитлары һәм урманнарда кешеләрнең ял итү урыннары ремонтланган.

«Хәтер бакчасы» халыкара акциясе Бөек Ватан сугышында Җиңүнең 78 еллыгын бәйрәм итү елында яз көне Татарстанда узачак. Республика урманнарында төп чаралар 29 апрельдә оештырылачак.

"Бу - һәр татарстанлы өчен үз герое хөрмәтенә агач утырту өчен искиткеч мөмкинлек. Тарихи мәгълүматларга караганда, фронттан өйләренә, туганнарына һәм якыннарына 378 мең татарстанлы әйләнеп кайтмаган», —дип хәбәр итте ТР урман хуҗалыгы министры.

Министр билгеләп үткәнчә, Казан читендә акция өч мәйданчыкта – Лаеш районының Тарлаш авылы янында, Биектау участок урманчылыгының Шушары авылы янында һәм Биектау районының Иске Казан урманчылыгы территориясендәге «Каменка» шифаханәсе янында узачак. Әлеге мәйданчыкларда утырту өчен 50 мең чыршы, карагай һәм карагай үсентесе әзерләнгән.

"Акция башка көннәрдә дә республиканың шәһәрләрендә һәм торак пунктларында узачак. «Хәтер бакчасы» халыкара акциясендә катнашучылар урман фонды җирләрендә һәм торак пунктларда барлыгы 1 млн.нан артык үсенте утыртылыр дип көтелә», — дип төгәлләде Равил Кузюров сүзен.

Акциянең кайчан һәм кайда уздырылуы турында татарстанлылар Татарстан Урман хуҗалыгы министрлыгының рәсми сайтларында һәм "Хәтер бакчасында" белә алачаклар — порталда кулланучылар уңайлылыгы өчен утырту урыннары интерактив картада күрсәтелгән.

Быел Татарстанда 630 термик нокта теркәлгән, шуларның 515е төрле категориядәге, шул исәптән урман фонды белән чиктәш җирләрдә янгын чыгу очраклары расланган. Мондый мәгълүматларны ТР урман хуҗалыгы министры китерде.

"Узган елның шул ук көненә 19 термик нокта һәм 14 янгын очрагы теркәлгән. Сез күргәнчә, аерма шактый зур. 2022 елда, июль һәм август эссе булуга карамастан, барлыгы 507 термик нокта һәм 352 янгын очрагы теркәлгән. Димәк, без 3,5 айда узган елгы күрсәткечләргә ирештек", - дип хәбәр итте ул.

Фаразлар буенча, быел җәй шактый эссе булачак, димәк, төбәк урманчыларын киеренке сезон көтә.

"Без бик тиз бу мәсьләне хәл итәргә әзер. Бездә урман хуҗалыклары янында 20 урман янгын сүндерү станциясе, урман янгын сүндерү үзәге составында биш урман янгын сүндерү станциясе һәм янгынга каршы инвентарьны туплауның 14 пункты бар. Урман янгын сүндерү формированиеләренең саны 455 кеше тәшкил итә, 355төрле техника берәмлеге бар», — дип хәбәр итте Кузюров.

Гадәттән тыш хәл килеп чыккан очракта, төбәктә урман янгыннарына каршы көрәшкә юридик затларның көчләре һәм чаралары җәлеп ителергә мөмкин, ә бу 1,6 мең кеше һәм 598 берәмлек техника, шулай ук Россия гадәттән тыш хәлләр министрлыгының Татарстан Республикасы буенча Баш идарәсе көчләре һәм чаралары – тагын 856 кеше һәм 774 берәмлек техника.
ТР Хөкүмәте Йортында ТР урманнарында янгын куркынычы сезоны һәм табигатьне саклау акцияләре темасына брифинг узды